Goeie nuus: Hond ná 10 maande, 170 km terug by die huisDie foto van Keeno is op sosiale media versprei en het gesorg dat hy met sy eienaars herenig is. Keeno het in Februarie vanjaar in Lyttelton vermis geraak. Elmarie Koster, sy eienaar, het ŉ reuse veldtog op sosiale media van stapel gestuur en het onder meer ŉ spesiale Facebook-blad opgerig om te help in die soektog na haar hondekind. Elmarie het Maandagaand ŉ inskrywing op Facebook gesien wat onmiddellik haar aandag getrek het. ŉ Persoon het ŉ foto van ŉ Yorkshire-terriër gedeel wat by die DBV in Potchefstroom ingehandig is. “Ek het die krul in sy hare herken,” het sy gesê. Elmarie het onmiddellik deurgery Potchefstroom toe. “Toe die bestuurder die hek oopgemaak het, het ek geweet dis ons Keeno. Hy het teen my opgespring, ek het hom opgetel en hy het my in die gesig gelek. Dit het gevoel of ek droom.” Elmarie het gesê dit is nog nie duidelik hoe Keeno in Potchefstroom beland het nie. “Hy is baie maer, sy hare is vaal en hy het sere op sy vel.” Keeno het reeds die veearts besoek en is terug by die huis. Elmarie het almal bedank wat met die soektog na die hondjie gehelp het. “Moet nooit in God twyfel nie. Alles in die lewe is deel van ŉ een groot legkaart. Ons weet nie hoekom dinge gebeur nie maar God ons Vader is in beheer. Sonder hom is ons niks.”